নাটোর প্রতিনিধি  আম ব্যবসায়ী মোশাররফ হোসেন নিহত হওয়ার ঘটনায় আটক নাটোর বিএনপির ৫ কর্মীকে রিমান্ডে নেওয়া হয়েছে। পুলিশ তাদের জিজ্ঞাসাবাদের জন্য প্রত্যেককে ৫ দিনের রিমান্ডের আবেদন জানায়। আদালত ৪ জনের ৩ দিন এবং একজনের ২ দিনের রিমান্ড মঞ্জুর করেন। গতকাল মঙ্গলবার দুপুরে নাটোরের চিফ জুডিসিয়াল  ম্যাজিস্ট্রেট আদালতের বিচারক লিয়াকত আলী মোল্লা এ আদেশ দেন।  পুলিশ আটককৃতদের শুক্রবার আদালতে হাজির করে ৫ দিনের রিমান্ডের আবেদন জানালে আদালত মঙ্গলবার শুনানির দিন ধার্য করেন। আটককৃতদের মধ্যে নাটোর শহর বিএনপির সহ-সাংগঠনিক সম্পাদক মোহাম্মদ মামুনকে ২ দিন এবং অপর চার বিএনপি কর্মী রফিকুল ইসলাম, আলম ভূঁইয়া, মামুনুর রশিদ ও মাসুদ রানার ৩ দিনের রিমান্ড মঞ্জুর করা হয়।  মামলার তদন্ত কর্মকর্তা জালাল উদ্দিন জানান, শুনানির সময় আদালতকে জানানো হয়, ৬ ও ৭ জুলাই আসামিরা হরতাল সফল করতে নাটোর শহরের বাইপাস সড়কের তেবাড়িয়া এলাকায়  পরিকল্পিতভাবে আমবোঝাই ট্রাক থামিয়ে পেট্রোল ঢেলে আগুন লাগিয়ে দেয়। আগুনে শরীয়তপুরের আম ব্যবসায়ী মোশাররফ হোসেন গুরুতর আহত হন। ঢাকা মেডিকেল কলেজ হাসপাতালে চিকিৎসাধীন অবস্থায় ৩ দিন পর শনিবার রাতে তিনি মারা যান। এ ঘটনায় ক্ষতিগ্রস্ত ট্রাক মালিক রফিকুল ইসলাম বাদী হয়ে অজ্ঞাত ৪৫ জনের নামে নাটোর থানায় মামলা করেন।